แบงก์สั้งเพิ่มเงินสดในเอทีเอ็ม
สถานการณ์น้ำท่วมกำลังบานปลายประชาชนต่างร้องเรียนว่ามีตู้กดเงินอัตโนมัติ (เอทีเอ็ม)
26 ต.ค. 2554

สถานการณ์น้ำท่วมกำลังบานปลายประชาชนต่างร้องเรียนว่ามีตู้กดเงินอัตโนมัติ (เอทีเอ็ม) 
หลายแห่งปิดให้บริการ บางตู้เงินก็หมดเกลี้ยง โดยชาวปทุมธานีต่างเดือดร้อนหนัก หลังตู้เอทีเอ็มที่เปิดให้บริการได้มีเพียงตู้เดียว ขณะที่ประชาชนเข้าคิวกดเงินกันยาวเหยียด
ทั้งๆ ที่ ธนาคารแห่งประเทศไทย (ธปท.) ได้กำชับให้ธนาคารจัดเงินสำรองให้เพียงพอกับความต้องการประชาชน ล่าสุด ธนาคารพาณิชย์หลายแห่งได้สำรองเงินสดในตู้เอทีเอ็มเพิ่ม บางธนาคารส่งทีมเฉพาะออกเติมเงินสดในตู้ต่างๆ ที่กระจายอยู่ให้เพียงพอ
ขณะที่ธนาคารกรุงไทยและธนาคารออมสินส่งรถโมบายให้บริการด้านการเงินเพิ่มช่วยบรรเทาทุกข์ผู้ประสบภัย
เวทย์ นุชเจริญ ผู้ช่วยกรรมการผู้จัดการอาวุโส ธนาคารกรุงไทย กล่าวว่า ธนาคารเตรียมส่งรถโมบายกว่า 70 คัน ออกให้บริการประชาชนที่อยู่ในพื้นที่ประสบภัยและศูนย์พักพิงต่างๆ แม้ว่าที่ผ่านมาธนาคารได้ปิดบริการเอทีเอ็มในสาขา 240 ตู้ และปิดสาขา 35 แห่ง และมีอีก 65 แห่งที่อยู่ในพื้นที่เสี่ยง 
เช่นเดียวกับ ไชยฤทธิ์ อนุชิตวรวงศ์ ผู้ช่วยผู้จัดการใหญ่ ธนาคารกรุงเทพ กล่าวว่า ได้เพิ่มสำรองเงินสดเพื่อการเบิกถอนเงินสดผ่านที่ทำการสาขากว่า 1,000 แห่ง และตู้เอทีเอ็มกว่า 6,000 จุด และได้ตั้งทีมงานพิเศษในการสำรวจเงินสดในเครือข่ายสาขาของธนาคารกรุงเทพ 
ประดิษฐ์ เลี่ยวศิริกุล ผู้ช่วยกรรมการผู้จัดการใหญ่ ธนาคารทหารไทย กล่าวว่า ธนาคารได้จัดตั้งทีมงานพิเศษเพื่อติดตามปริมาณเงินสดในตู้เอทีเอ็มให้เพียงพอต่อความต้องการของประชาชน 
“ผมได้กำชับให้เจ้าหน้าที่ดูแลปริมาณเงินสดให้เต็มที่ อย่างเช่นช่วงเงินเดือนออกทุกตู้เราจะใส่เงินเต็มที่ 5 ล้านบาทต่อตู้ โดยจะมีทีมคอยมอนิเตอร์ตลอดหากเงินตู้ไหนเงินลดเยอะ เราก็ส่งคนไปเติมทันที” ประดิษฐ์ กล่าว
ขณะที่ เลอศักดิ์ จุลเทศ ผู้อำนวยการธนาคารออมสิน เปิดเผยว่า แม้ว่ารัฐบาลจะประกาศให้เป็นวันหยุดราชการในช่วง 27-31 ต.ค. แต่ธนาคารได้สั่งรถโมบายเพิ่มจากที่มีอยู่แล้ว 60 คัน เพิ่มเป็น 90 คัน ตั้งเป้าหมายออกให้บริการในพื้นที่ที่น้ำท่วมและให้บริการยังศูนย์อพยพฯ
สอดคล้องกับ ธีรศักดิ์ สุวรรณยศ กรรมการผู้จัดการ ธนาคารอิสลามแห่งประเทศไทย (ไอแบงก์) เปิดเผยว่า ธนาคารได้เตรียมเงินสดใส่ในตู้เอทีเอ็ม ซึ่งให้บริการในเขตกรุงเทพฯ 17 เครื่อง และยังเตรียมแผนสำรองหากเกิดน้ำท่วมในพื้นที่ชั้นในของ กทม. เพราะประชนต้องจับจ่ายใช้สอย